b"\n_START_ARTICLE_\nTorpex\n_START_PARAGRAPH_\nTorpex\xc2\xa0\xe2\x80\x93 sprogstamoji med\xc5\xbeiaga, kurios galingumas 50\xc2\xa0% didesnis, negu trotilo (TNT). Torpeksas susideda i\xc5\xa1 42\xc2\xa0% heksogeno, 40\xc2\xa0% trotilo ir 18\xc2\xa0% aliuminio milteli\xc5\xb3._NEWLINE_Torpeksas imtas naudoti 1942\xc2\xa0m., prad\xc5\xbeioje\xc2\xa0torpedose. Pavadinimas torpex yra \xc5\xbeod\xc5\xbei\xc5\xb3 Torpedo Explosive 'torped\xc5\xb3 sprogstamoji med\xc5\xbeiaga' santrumpa. Torpeksas labai tiko povandeniniams \xc5\xa1audmenims, kadangi d\xc4\x97l jo komponento aliuminio sprogimo impulsas pasidaro ilgiau trunkantis, kas didina ardan\xc4\x8di\xc4\x85j\xc4\x85 gali\xc4\x85. J\xc4\xaf naudojo torpedose ir itin didelio kalibro aviacin\xc4\x97se bombose Tallboy ir Grand Slam. Torpeksu u\xc5\xbetaisydavo ir nuotolinio valdymo bombone\xc5\xa1ius \xe2\x80\x9ebranderius\xe2\x80\x9c (Operacija Aphrodite)._NEWLINE__NEWLINE_V\xc4\x97liau torpeks\xc4\x85 pakeit\xc4\x97 sprogstamoji med\xc5\xbeiaga H6 ir polimerais klijuotos sprogstamosios med\xc5\xbeiagos. Dabar torpeksas yra pasen\xc4\x99s, ir jis praktikoje sutinkamas daugiausia nesprogusiuose \xc5\xa1audmenyse.\n_START_SECTION_\nIstorija\n_START_PARAGRAPH_\nTorpeks\xc4\x85 suk\xc5\xabr\xc4\x97 Karali\xc5\xa1kojoje parako gamykloje (Royal Gunpowder Factory) Waltham Abbey mieste (Eseksas, D. Britanija) kaip galingesn\xc4\xaf trotilo pakaital\xc4\x85 kariniam naudojimui. Heksogenas sukurtas 1899\xc2\xa0m., bet jis pernelyg jautrus sutrenkimams, kad gal\xc4\x97t\xc5\xb3 b\xc5\xabti grynas naudojamas karin\xc4\x97je srityje. Buvo aptikta, kad mai\xc5\xa1ant trotil\xc4\x85 ir heksogen\xc4\x85 jautrum\xc4\x85 galima suma\xc5\xbeinti, i\xc5\xa1laikant didesn\xc4\xaf sprogimo galingum\xc4\x85. Prid\xc4\x97jus aliuminio milteli\xc5\xb3 galingumas dar padid\xc4\x97ja. Jie da\xc5\xbenai dedami \xc4\xaf sprogalus, kurie turi pernelyg daug deguonies ir kuriems detonuojant i\xc5\xa1siskiria laisvas deguonis. \xc5\xa0is papildomas laisvas deguonis reaguoja su aliuminio milteliais, ir \xc5\xa1ios labai egzotermin\xc4\x97s reakcijos metu i\xc5\xa1siskiria daug papildomos \xc5\xa1ilumos, kuri didina sprogimo duj\xc5\xb3 t\xc5\xabr\xc4\xaf ir pl\xc4\x97timosi j\xc4\x97g\xc4\x85. Kaip priedas dedamas ir bi\xc4\x8di\xc5\xb3 va\xc5\xa1kas, kuris ma\xc5\xbeina jautrum\xc4\x85 sutrenkimams ir sm\xc5\xabgiams. V\xc4\x97liau va\xc5\xa1k\xc4\x85 pakeit\xc4\x97 i\xc5\xa1 naftos gaunamas priedas. Kalcio karbonato deda tam, kad sugert\xc5\xb3 dr\xc4\x97gm\xc4\x99 ir suma\xc5\xbeint\xc5\xb3 vandenilio skyrim\xc4\x85si d\xc4\x97l padid\xc4\x97jusio dr\xc4\x97gnumo."